Julie Skovsby (S), 2014-05-28:
Tak for det.
Jeg læste for nylig, at danske forskere har gjort en ny opdagelse med stamceller, der bringer dem skridtet nærmere til at kunne stoppe fedme.
Det understreger, at anvendelsen af stamceller er en viden, vi skal tage alvorligt, for vi skal hele tiden udvikle vores sundhedsvæsen og forbedre behandlingsmulighederne til gavn for patienterne.
Derfor skal vi også være åbne for nye alternativer og nye måder at gøre tingene på.
Der forskes allerede i dag meget i stamceller.
Bl.a. har regeringen i 2014 via Danmarks Innovationsfond udbudt 24 mio. kr. til stamcelleforskning, så vi kan fortsætte den tidligere indsats på området og styrke grundlaget for dansk stamcelleforskning, og den nye viden bliver også taget i brug.
Stamceller kan i dag anvendes til behandling af en række sygdomme, herunder særlig blodsygdomme, men også immundefekter.
Med forslaget foreslås etablering af en national stamcellebank.
Socialdemokraterne forstår godt Dansk Folkepartis ønske om at sikre, at danske patienter skal have adgang til behandling med stamceller, men det har de allerede i dag.
Det sker eksempelvis ved brugen af stamceller fra knoglemarv fra egnede voksne danske donorer eller ved at importere stamceller gennem de internationale donorregistre.
Hvis det ikke er muligt at finde velegnede stamceller fra enten danske eller udenlandske voksne donorer, kan det være nødvendigt at importere fra de internationale navlesnorsbanker.
Alle, der har behov for behandling med stamceller, bliver således behandlet allerede i dag, også selv om Danmark ikke har en national stamcellebank.
Hvis Danmark skal etablere en national stamcellebank er det vigtigt, at der er et reelt behov, så udgifterne til driften af stamcellebanken ikke overstiger det beløb, som Danmark i dag importerer stamceller for.
Umiddelbart ser det ikke sådan ud.
Med det nuværende og forventede behandlingsniveau ser en national stamcellebank derfor ikke umiddelbart ud til at være økonomisk bæredygtig.
Men Danske Regioner har – som det også tidligere har været nævnt – nedsat en arbejdsgruppe, som skal undersøge potentialet i en stamcellebank.
Socialdemokraterne vil følge resultatet af det arbejde.
På det foreliggende grundlag kan Socialdemokraterne ikke støtte forslaget, og på vegne af Det Radikale Venstres Camilla Hersom skal jeg sige, at De Radikale ligeledes heller ikke støtter forslaget.
Jeg tror ikke, jeg har hævdet, at jeg ved meget om emnet, men jeg ved det, som jeg synes at jeg som politiker skal vide om det.
Og når jeg så ser på det arbejde og den arbejdsgruppe, som Danske Regioner har sat i gang, og ser på, hvad de lige præcis kigger efter, når de sidder og undersøger fordele og ulemper ved en eventuel etablering af en dansk stamcellebank, så kan jeg konstatere, at det netop er økonomien – som spørgsmålet bl.a gik på – det organisatoriske, det patientrettede og det teknologiske, de kigger på.
Det er nogle helt vigtige og centrale elementer.
Så jeg synes, det er rigtig vigtigt, at vi får belyst de faglige spørgsmål, og der har jeg tiltro til, at det også er noget af det, som man lige nu sidder og kigger på i den arbejdsgruppe, som forventes at være færdig her til sommer.
Jeg kunne godt se, at ordføreren ikke lige fik hørt hele min tale, så lad mig lige læse det, jeg sagde, op igen: »Alle, der har behov for behandling med stamceller, bliver således behandlet allerede i dag.« Det, der er vigtigt for os, er det, som allerede sker i dag, nemlig at alle tilbydes en moderne behandling af høj kvalitet.
Derudover er det vigtigt for os at sikre, at patientsikkerheden er i orden – der går vi heller ikke på kompromis – og endelig er økonomien jo også vigtig, altså at sundhedskronerne bruges med omtanke.